**SADRŽAJ**

[1. SVRHA 2](#_Toc92386898)

[2. PRAVNI OKVIR 2](#_Toc92386899)

[3. SUSTAV ZA PROVEDBU I PRAĆENJE NPOO 2](#_Toc92386900)

[4. SREDSTVA ZA PROVEDBU NPOO 7](#_Toc92386901)

[5. IT SUSTAV eNPOO 7](#_Toc92386902)

[6. DODJELA BESPOVRATNIH SREDSTAVA – KORISNICI NT 7](#_Toc92386903)

[7. ULAGANJA ZA KOJE SU PROJEKTI UGOVORENI U OKVIRU OP KONKURETNOST I KOHEZIJA I FONDA SOLIDARNOSTI EU I OSTALIH FONDOVA 9](#_Toc92386904)

8. PREGLED PROGRAMA UNIJE I NADLEŽNIH TIJELA ZA PROVEDBU U RH

9. ZNAKOVI UPOZORENJA NA OZBILJNE NEPRAVILNOSTI

10[. PREGLED PROMJENA 1](#_Toc92386905)3

# **SVRHA**

Zajednička nacionalna pravila predstavljaju okvir postupanja za tijela koja provode reforme i ulaganja u okviru Nacionalnog plana oporavka i otpornosti 2021. – 2026. (u daljnjem tekstu: NPOO), kao i prijavitelje koji se prijavljuju za dodjeljuju bespovratnih sredstava iz NPOO-a te korisnike tih sredstava.

Pravila donosi Tijelo nadležno za koordinaciju praćenja provedbe NPOO-a (u daljnjem tekstu: KT) te po potrebi izdaje mišljenja u pogledu primjene ovih Pravila.

Pravila obuhvaćaju:

1) Zajedničko poglavlje

2) Dodjela bespovratnih sredstava

3) Upravljanje ugovorima o bespovratnim sredstvima

4) Financijski instrumenti

5) Praćenje provedbe

6) Zahtjev za plaćanje

7) Nepravilnosti.

Također, u okviru NPOO-a financiraju se ulaganja za koja je dodjela bespovratnih sredstava započela po pravilima koja se primjenjuju za provedbu OP Konkurentnost i kohezija iz Europskog fonda za regionalni razvoj i Kohezijskog fonda, te za projekte od obnove od potresa koji su ugovoreni prema pravilima za Fond solidarnosti, te je u nastavku opisano postupanje kako bi se osigurala usklađenost s pravilima korištenje Mehanizma za oporavak i otpornost.

Za sve slučajeve koji nisu opisani u Zajedničkim nacionalnim pravilima, NT i PT pridržavaju se nacionalnih procedura koje su uspostavljene za korištenje sredstava državnog proračuna.

# **PRAVNI OKVIR**

* Uredba (EU) 2021/241 Europskog parlamenta i Vijeća od 12. veljače 2021. o uspostavi Mehanizma za oporavak i otpornosti,
* Provedbena odluka Vijeća Europske unije o odobrenju ocjene Plana oporavka i otpornosti Republike Hrvatske kojeg je Vijeće Europske unije usvojilo 28. srpnja 2021. godine,
* Sporazum o financiranju između Komisije i Republike Hrvatske u okviru Mehanizma za oporavak i otpornost potpisan 22. rujna 2021.,
* Operativni aranžmani između Europske komisije i Hrvatske na temelju Uredbe (EU) 2021/241,
* Odluka Vlade RH o sustavu upravljanja i praćenju provedbe aktivnosti u okviru Nacionalnog plana oporavka i otpornosti Republike Hrvatske 2021.-2026. (Narodne novine, broj 78/2021)

# **SUSTAV ZA PROVEDBU I PRAĆENJE NPOO**

Vlada Republike Hrvatske je na sjednici održanoj 08. srpnja 2021. donijela Odluku o sustavu upravljanja i praćenju provedbe aktivnosti u okviru Nacionalnog plana oporavka i otpornosti 2021. – 2026. (Narodne novine, br. 78/21, u daljnjem tekstu: Odluka VRH).

Institucionalni okvir sustava upravljanja i praćenja provedbe aktivnosti u okviru NPOO-a u Republici Hrvatskoj čine:

* Upravljački odbor
* Odbor za provedbu Nacionalnog plana oporavka i otpornosti
* Tijelo nadležno za koordinaciju praćenja provedbe Nacionalnog plana oporavka i otpornosti (u daljnjem tekstu: KT)
* Tijelo nadležno za slanje zahtjeva za plaćanje Europskoj komisiji (u daljnjem tekstu: NF)
* Tijela državne uprave nadležna za komponentu/podkomponentu Nacionalnog plana oporavka i otpornosti (u daljnjem tekstu: NT)
* Provedbena tijela (u daljnjem tekstu: PT) i
* Tijelo nadležno za reviziju (u daljnjem tekstu: TR).

Upravljački odbor zadužen je za sveukupno upravljanje i praćenje provedbe NPOO-a. Članovi odbora su Predsjednik Vlade (ujedno i predsjednik odbora), potpredsjednik Vlade i ministar financija te ministri u čijoj nadležnosti su reforme i investicije planirane NPOO-om.

Odbor za provedbu NPOO-a zadužen je za operativno praćenje i provedbu NPOO-a. Članovi odbora su predstavnici: Ureda predsjednika Vlade Republike Hrvatske (ujedno i predsjednik odbora), KT-a, NT-a, NF-a, TR-a i koordinacijskog tijela za provedbu Europskih strukturnih i investicijskih fondova u Republici Hrvatskoj u financijskom razdoblju 2014. – 2020.

Zadaće Koordinacijskog tijela su:

* koordinacija praćenja provedbe NPOO-a uz praćenje ispunjenja ključnih etapa i ciljnih vrijednosti
* priprema izmjena i dopuna NPOO-a, u suradnji s NT-ima
* poticanje pravovremene provedbe reformi i ulaganja, podrške tijelima nadležnim za provedbu u otklanjanju prepreka i ubrzavanju procesa provedbe
* objedinjavanje i obrada prikupljenih podataka
* priprema Izvješća o provedbi NPOO-a te izvješća vezanih za postizanje ključnih etapa i ciljnih vrijednosti
* predlaganje smjernica i mjera Upravljačkom odboru i Odboru za provedbu, u svrhu pojednostavljivanja i ubrzanja procesa provedbe NPOO-a i rješavanja problema nastalih tijekom provedbe
* davanje stručne podrške predstavniku Gospodarskog i financijskog odbora (u daljnjem tekstu: EFC) s ciljem periodičnih usvajanja pozitivnog mišljenja EFC-a na prijedloge povlačenja sredstava.

Tijelo nadležno za slanje zahtjeva za plaćanje Europskoj komisiji je Sektor za poslove Nacionalnog fonda u Državnoj riznici Ministarstva financija (NF). Zahtjevi za plaćanje pripremaju se u skladu s rokovima utvrđenim s Europskom komisijom.

Tijelo nadležno za reviziju je Agencija za reviziju sustava provedbe programa Europske unije (ARPA) koja će provoditi revizije sustava upravljanja i praćenja provedbe reformi i ulaganja te revizije ostvarenih ključnih etapa i ciljnih vrijednosti NPOO-a u skladu s važećim zakonodavnim okvirom i smjernicama Europske komisije.

Za provedbu reformi i ulaganja za svaku komponentu/podkomponentu u NPOO-u utvrđeno je nadležno tijelo na razini tijela državne uprave (NT).

Uz NT, za pojedine podkomponente imenovana su Provedbena tijela (PT) koja obavljaju poslove u vezi s upravljanjem ugovorima o dodjeli bespovratnih sredstava u okviru pojedinih podkomponenti.

**U slučajevima kada NT nije dodijelio poslove PT-u, a u relevantnima poglavljima ZNP-a se navodi da ih obavlja PT, isto se odnosi na NT.**

Iznimno, u Komponenti 1 i Komponenti 6, Ministarstvo kulture i medija obavlja poslove PT-a, koji se za navedene komponente smatraju i poslovima NT-a.

Sva tijela uključena u provedbu dužna su imenovati ustrojstvenu jedinicu i djelatnike za obavljanje funkcija za NPOO, uz poštivanje načela razdvajanja funkcija između tijela i u procesima koji se obavljaju. Isto se odnosi i na postupke u vezi odlučivanja o prigovorima korisnika te su NT dužna osigurati razdvajanje funkcija odnosno iste osobe ne mogu sudjelovati u oba procesa.

Podjela poslova te međusobna prava i obveze u provedbi ulaganja NT i PT reguliraju se sporazumom o delegiranim poslovima između NT-a i PT-a, kojeg su NT-i dužni dostaviti KT-u. U sporazumima se za svako ulaganje određuju međusobna prava i obveze u provedbi koja proizlaze iz zajedničkih nacionalnih pravila. Sporazumi se zaključuju najkasnije prije pokretanja poziva za dodjelu bespovratnih sredstava.

Pregled NT-a i PT-a dan je u tablici u nastavku.

|  |
| --- |
| **Tijela državne uprave nadležna za komponentu/podkomponentu Nacionalnog plana oporavka i otpornosti** |
| **C1.** **Gospodarstvo** |
| **C1.1.** Otporno, zeleno i digitalno gospodarstvo | Ministarstvo gospodarstva i održivog razvojaProvedbena tijela: Hrvatska banka za obnovu i razvitak (HBOR), Hrvatska agencija za malo gospodarstvo, inovacije i investicije (HAMAG BICRO) i Ministarstvo kulture i medija |
| **C1.2.** Energetska tranzicija za održivo gospodarstvo | Ministarstvo gospodarstva i održivog razvojaProvedbeno tijelo: Fond za zaštitu okoliša i energetsku učinkovitost (FZOEU) |
| **C1.3.** Unaprjeđenje vodnog gospodarstva i gospodarenja otpadom | Ministarstvo gospodarstva i održivog razvojaProvedbena tijela: Hrvatske vode (HV), Fond za zaštitu okoliša i energetsku učinkovitost (FZOEU) |
| **C1.4.** Razvoj konkurentnog, energetski održivog i učinkovitog prometnog sustava | Ministarstvo mora prometa i infrastruktureProvedbeno tijelo: Središnja agencija za financiranje i ugovaranje (SAFU) |
| **C1.5.** Unaprjeđenje korištenja prirodnih resursa i jačanje lanca opskrbe hranom | Ministarstvo poljoprivrede |
| **C1.6.** Razvoj održivog, inovativnog i otpornog turizma | Ministarstvo turizma i sportaProvedbena tijela: Središnja agencija za financiranje i ugovaranje (SAFU) i Hrvatska agencija za malo gospodarstvo, inovacije i investicije (HAMAG BICRO) |
| **C2. Javna uprava, pravosuđe i državna imovina** |
| **C2.1.** Jačanje kapaciteta za izradu i provedbu javnih politika i projekata | Ministarstvo regionalnoga razvoja i fondova EU  |
| **C2.2.** Daljnje unaprjeđenje učinkovitosti javne uprave | Ministarstvo pravosuđa i uprave |
| **C2.3.** Digitalna transformacija društva i javne uprave | Središnji državni ured za razvoj digitalnog društva Provedbeno tijelo za investicije C2.3. R4-I1 i C2.3. R4-I2: Središnja agencija za financiranje i ugovaranje (SAFU) |
| **C2.4.** Unaprjeđenje upravljanja državnom imovinom | Ministarstvo prostornoga uređenja, graditeljstva i državne imovine |
| **C2.5.** Moderno pravosuđe spremno za buduće izazove | Ministarstvo pravosuđa i uprave |
| **C2.6.** Sprječavanje i suzbijanje korupcije | Ministarstvo pravosuđa i uprave |
| **C2.7.** Jačanje fiskalnog okvira | Ministarstvo financija |
| **C2.8.** Jačanje okvira za sprječavanje pranja novca | Ministarstvo financija |
| **C2.9.** Jačanje okvira za javnu nabavu | Ministarstvo gospodarstva i održivog razvoja |
| **C3. Obrazovanje, znanost i istraživanje** |
| **C3.1.** Reforma obrazovnog sustava | Ministarstvo znanosti i obrazovanjaProvedbeno tijelo: Središnja agencija za financiranje i ugovaranje (SAFU) |
| **C3.2.** Podizanje istraživačkog i inovacijskog kapaciteta | Ministarstvo znanosti i obrazovanjaProvedbena tijela: Hrvatska zaklada za znanost (HRZZ) i Hrvatska agencija za malo gospodarstvo, inovacije i investicije (HAMAG BICRO) |
| **C4. Tržište rada i socijalna zaštita** |
| **C4.1.** Unaprjeđenje mjera zapošljavanja i pravnog okvira za moderno tržište rada i gospodarstvo budućnosti | Ministarstvo rada, mirovinskoga sustava, obitelji i socijalne politikeProvedbeno tijelo: Hrvatski zavod za zapošljavanje (HZZ) |
| **C4.2.** Unaprjeđenje mirovinskog sustava kroz povećanje adekvatnosti mirovina | Ministarstvo rada, mirovinskoga sustava, obitelji i socijalne politike |
| **C4.3.** Unaprjeđenje sustava socijalne skrbi | Ministarstvo rada, mirovinskoga sustava, obitelji i socijalne politikeProvedbeno tijelo: Hrvatski zavod za zapošljavanje (HZZ) |
| **C5. Zdravstvo** |
| **C5.1.** Jačanje otpornosti zdravstvenog sustava | Ministarstvo zdravstvaProvedbeno tijelo: Središnja agencija za financiranje i ugovaranje (SAFU), Hrvatski zavod za zapošljavanje (HZZ) |
| **C6. Inicijativa: Obnova zgrada** |
| **C6.1.** Obnova zgrada | Ministarstvo prostornoga uređenja, graditeljstva i državne imovineProvedbena tijela: Fond za zaštitu okoliša i energetsku učinkovitost (FZOEU), Fond za obnovu (FZO), Ministarstvo kulture i medija, Ministarstvo zdravstva, Ministarstvo znanosti i obrazovanja |

Sva tijela dužna su osigurati odgovarajući revizijski trag. U slučajevima u kojima osiguravanje odgovarajućeg revizijskog traga nije osigurano putem popunjavanja npr. određenog registra i obrasca, nadležna tijela osiguravaju revizijski trag u formi koju smatraju prikladnom (npr. službena bilješka, priprema tabličnog prikaza i sl.) te ga čuvaju prema pravilima poslovanja, ili referentnom nacionalnom ili regulatornom okviru EU, te se primjenjuje dulji rok čuvanja.

Na zahtjev EK, a u svrhu revizije i kontrole koju mogu provoditi sljedeća tijela: i) EK, ii) Europski ured za borbu protiv prijevara (OLAF), iii) Ured europskog javnog tužitelja (EPPO), iv) Revizorski sud (ECA), RH osigurava pristup traženim informacijama. Zahtjev za pristup dostavlja se KT-u.

**Ozbiljne nepravilnosti**

Sva tijela uključena u provedbu NPOO obvezna su u okviru svojih nadležnosti poduzimati sve mjere prevencije, otkrivanja, postupanja, izvještavanja o nepravilnostima te praćenje postupanja po utvrđenim nepravilnostima i sumnjama na prijevaru, s ciljem zaštite financijskih interesa EU-a i nacionalnih financijskih interesa.

U okviru ukupnog procesa upravljanja nepravilnostima, ozbiljne nepravilnosti obuhvaćaju dvostruko financiranje, sukob interesa, prijevare i korupciju.

Detaljne obrazloženja u vezi postupanja po nepravilnostima dana su u ZNP 07 Nepravilnosti.

Sustav kontrola u postupcima dodjele bespovratnih sredstava te odobravanju troškova opisani su u Zajedničkom nacionalnom pravilu 02 Dodjela bespovratnih sredstava i 03 Upravljanje ugovorima o bespovratnim sredstvima.

Postupanje NT/PT u vezi ozbiljnih nepravilnosti dio je redovnih kontrola koje provodi NF u okviru pripreme Izjave o upravljanju,

U ovom poglavlju se daje pregled provjera i alata koje se koriste u procesu upravljanja ozbiljnim nepravilnostima.

U točki 9 Znakovi upozorenja na ozbiljne nepravilnosti dan je indikativan popis koji svi zaposlenici koriste u svom radu. KT najmanje jednom godišnje ažurira popis i dostavlja ga svim tijelima uključenim u provedbu i praćenje NPOO-a.

**Sukob interesa** nastaje kada je ugroženo nepristrano i objektivno obnašanje funkcije financijskog izvršitelja ili druge osobe zbog obiteljskih, emotivnih, političkih ili nacionalnih razloga, ekonomskog interesa ili drugog izravnog ili neizravnog osobnog interesa.

**Dvostruko financiranje** je financiranje predloženih prihvatljivih izdataka i primanje naknada za troškove za koje je već zatraženo ili će biti zatraženo i/ili ostvareno pravo na (su) financiranje iz bilo kojeg drugog javnog izvora EU ili nacionalnog uključujući sredstva dodijeljena za NPOO.

**Prijevara** je ponašanja u svrhu ostvarivanja osobne koristi, koristi za povezanu osobu ili treću stranu ili prouzročenja gubitka za trećega. Prijevara nema samo potencijalni štetni financijski učinak, već može naštetiti i ugledu tijela Sustava upravljanja i praćenja provedbe aktivnosti NPOO-a koja su odgovorna za upravljanje sredstvima na učinkovit način.

**Korupcija** znači primanje i davanje mita, odnosno zlouporaba (javne) ovlasti u osobne svrhe. Primanje mita znači postupanje javnog službenika koji izravno ili putem posrednika traži ili prima bilo kakvu korist za sebe ili za treću stranu, ili prihvaća obećanje takve koristi, kako bi djelovao ili se suzdržao od djelovanja u skladu sa svojom dužnosti ili pri obavljanju svoje funkcije na način koji šteti ili bi mogao štetiti financijskim interesima Unije. Davanje mita znači postupanje osobe koja obećava, nudi ili daje, izravno ili putem posrednika, bilo kakvu korist javnom službeniku za njega ili za treću stranu, kako bi djelovao ili se suzdržao od djelovanja u skladu sa svojom dužnosti ili pri obavljanju svoje funkcije na način koji šteti ili bi mogao štetiti financijskim interesima Unije. Može obuhvaćati niz različitih tipova prijevare kao npr. dostavljanje lažnih računa, prijavljivanje izdataka koji stvarno nisu nastali ili namjerno zanemarivanje ugovornih obveza. Najčešći oblik korupcije se odnosi na korupciju putem davanja/primanja novčanih iznosa ali se može odnositi i na davanje/primanje ostalih pogodnosti (od strane davatelja u svrhu obavljanja određenih usluga i od strane njihova primatelja).

Alati za provjeru ozbiljnih nepravilnosti

Prilikom provjera koriste se ARACHNE, Registar stvarnih vlasnika, Poslovna Hrvatska (poslovna.hr), sudski registar i druge baze relevantnih komora i stručnih tijela te drugi izvori, ovisno od slučaja do slučaja, o čemu je potrebno osigurati odgovarajući revizijski trag. Provjere provode zaposlenici NT i/ili PT u skladu sa podjelom poslova određenim sporazumima o delegiranim poslovima.

Čelnici NT/PT-a dužni su osigurati pristup alatima za provjeru ozbiljnih nepravilnosti te svi zaposlenici uključeni u provođenje, upravljanje i praćenje NPOO-a na razini pojedine institucije, trebaju biti upoznati sa svim alatima za koje je pristup omogućen.

**ARACHNE**

ARACHNE je integrirani informatički alat razvijen od strane Europske komisije u cilju otkrivanja projekata koji bi mogli biti podložni riziku od prijevara, sukoba interesa i nepravilnosti.

ARACHNE sustav sadrži podatke iz više izvora. Sadrži podatke o svim poduzećima i s njima povezanim osobama koji se mogu prikupiti na temelju javno dostupnih izvora i baza podataka za čije prikupljanje je odgovorna Europska komisija (financijski podaci, vlasnička struktura, vlasnički odnosi između poduzeća i povezanih osoba itd.). Isto tako sadrži podatke za čije je prikupljanje i unos u ARACHNE alat odgovorna država članica, a odnose se na podatke o projektima financiranim EU sredstvima (podaci o korisnicima, sekundarnim ugovorima, izdacima itd.)

Omogućavanje pristupa ARACHNE sustavu:

NT/PT/NF su dužni za svoje djelatnike u sustavu NPOO koji obavljaju poslove kontrola na projektima dostaviti zahtjeve za otvaranje korisničkih računa Koordinacijskom tijelu (KT-u) (npoo.kt@mfin.hr) koji potom prosljeđuje zahtjeve MRRFEU koji obavlja poslove otvaranja korisničkih računa i omogućava djelatnicima pristup ARACHNE sustavu. MRRFEU obavlja i posao prikupljanja i unosa podataka u ARACHNE sustav za projekte financirane EU fondovima.

Prikupljanje i unos podataka u ARACHNE sustav za NPOO:

KT je odgovorno za prikupljanje i unos podataka o projektima koji se financiraju iz NPOO-a.

Djelatnik KT-a, svaka tri mjeseca, temeljem kumulativnog izvještaja iz sustava eNPOO sa svim potrebnim podacima o projektima od početka provedbe NPOO-a, ispunjava posebnu tablicu sa kumulativnim podacima od početka provedbe NPOO-a (*Excel tablica*), koju nakon provjere ujednačenosti podataka u tablici kroz poseban program, prosljeđuje nadležnoj osobi u MRRFEU, koja tablicu pretvara u xml. dokument i učitava u ARACHNE sustav.

Neki od podataka koji se unose u posebnu tablicu su: naziv i šifra projekta, status projekta, OIB korisnika, vrsta projekta, ukupna vrijednost projekta, OIB projektnog partnera, naziv i šifra ugovora o nabavi, vrsta postupka nabave, naziv i OIB ugovaratelja, ukupan iznos ugovora o nabavi, OIB podugovaratelja, podaci o izmjeni ugovora o nabavi, osnovni podaci o projektima posebno razvrstani prema tipu ulaganja (npr. iz područja prometa, energetike, vodnog gospodarstva i sl.).

**Registar stvarnih vlasnika** je javni servis u koji korisnici imaju pristup kroz sustav eNPOO. U slučaju da pristup kroz sustav eNPOO nije moguć, NT/PT traži pristup u skladu s uspostavljenom procedurom.

Kako bi se osigurala dostupnost podataka za provjeru dvostrukog financiranja, tijela koja su odgovorna za dijeljeno i centralizirano upravljanje EU fondovima u Republici Hrvatskoj omogućit će korištenje podatka svim NT/PT-ima kako slijedi:

* Ministarstvo poljoprivrede omogućit će pristup podacima u vezi fondova Zajedničke poljoprivredne politike te Fonda za pomorstvo i ribarstvo,
* Ministarstvo regionalnoga razvoja i fondova Europske unije omogućit će pristup podacima za korištenje sredstava Europskog fonda za regionalni razvoj i Kohezijskog fonda te programa Europske teritorijalne suradnje, Financijski mehanizam europskog gospodarskog prostora (EGP), Norveški financijski mehanizam, Švicarsko-hrvatski program suradnje,
* Ministarstvo rada, mirovinskog sustava i socijalne politike omogućit će pristup podacima za korištenje sredstava iz Europskog socijalnog fonda,
* Ministarstvo unutarnjih poslova omogućit će pristup podacima u vezi Fondova za azil, migracije i integraciju, Fonda za unutarnju sigurnost i Instrumenta za financijsku potporu u području upravljanja granicama i vizne politike.
* Tijela navedena u Točki 8 ovog poglavlja omogućit će pristup podacima za programe Unije za koje su nadležni.

Zahtjevi za provjeru dvostrukog financiranja se dostavljaju na e-mail adrese nadležnih ministarstava koje na početku svake godine KT dostavlja svim tijelima u sustavu upravljanja i praćenje NPOO. Nadležna ministarstva su dužna dostaviti odgovore u roku od 10 radnih dana u postupku dodjele bespovratnih sredstava te u roku od 5 radnih dana u postupku odobravanja troškova.

**Provjera dvostrukog financiranja**

U postupku dodjele bespovratnih sredstava:

Prije objave poziva NT je dužan zatražiti od nadležnih ministarstava informaciju o postojanju rizika od dvostrukog financiranja, koji može postojati zbog sličnosti projekata i aktivnosti koji će se financirati predmetnim Pozivom sa projektima iz nadležnosti tih ministarstava.

Nakon objave poziva, u postupku dodjele bespovratnih sredstava, NT šalje zahtjeve za provjeru dvostrukog financiranja samo onim nadležnim ministarstvima od kojih je prije objave poziva, dobivena potvrdna informacija o postojanju rizika od dvostrukog financiranja zbog sličnosti projekata i aktivnosti koji se financiraju predmetnim pozivom sa projektima koji se već financiraju iz drugih izvora i u nadležnosti su tih ministarstava. Zahtjev za provjeru dvostrukog financiranja sadrži popis svih projektnih prijedloga koji su došli do faze donošenja Odluke o financiranju sa podacima o nazivu prijavitelja, matičnom broju te nazivu projekta. Provjere se provode na temelju dostupnih podataka u IT sustavima za regionalne, poljoprivredne i druge EU fondove, podataka o izvršenju rashoda iz državnog proračuna te uvidom u dostupne podatke o dodjeli sredstava iz ostalih javnih izvora.

Temeljem dobivenih odgovora nadležnih ministarstava na zahtjev za provjeru dvostrukog financiranja, članovi OOP-a u postupku dodjele bespovratnih sredstava provjeravaju potencijalno dvostruko financiranje projektnih prijedloga nakon svih prethodno provedenih faza dodjele bespovratnih sredstava, a prije donošenje Odluke o financiranju i samo za projektne prijedloge koji su došli do faze donošenja Odluke o financiranju.

U postupku odobravanja troškova u fazi provedbe projekta (provjera ZNS-a):

Provjere dvostrukog financiranja u postupku odobravanja troškova provode NT/PT prilikom provjere knjigovodstvene evidencije i druge relevantne dokumentacije projekta. U slučaju ako se temeljem provjere dokumentacije pojavi sumnja na dvostruko financiranje, NT/PT će podnijeti zahtjev za provjeru dvostrukog financiranja nadležnim ministarstvima kako bi se izvršila provjera u IT sustavima za regionalne, poljoprivredne i druge EU fondove, podacima o izvršenju rashoda iz državnog proračuna te uvidom u dostupne podatke o dodjeli sredstava iz ostalih javnih izvora.

Svaki NT odgovoran je za pravilno planiranje sredstava u državnom proračunu kojim se izbjegava dvostruko financiranje rashoda iz državnog proračuna neovisno o izvoru financiranja.

**Provjera sukoba interesa**

U postupku dodjele bespovratnih sredstava:

U postupku dodjele bespovratnih sredstava NT provodi provjeru sukoba interesa članova Odbora za odabir projekata i ostalih sudionika postupka dodjele.

Osoba imenovana od strane NT-a, neovisna od članova OOP-a i ostalih sudionika postupka dodjele bespovratnih sredstava, u fazi provjere prihvatljivosti prijavitelja i partnera provjerava postojanje sumnje na sukob interesa odnosno sukoba interesa članova OOP-a i ostalih sudionika postupka dodjele bespovratnih sredstava s prijaviteljima odnosno partnerima projektnih prijedloga. Provjera se provodi putem sustava ARACHNE, Registra stvarnih vlasnika i Poslovna Hrvatska (poslovna.hr), (najmanje 2 od 3 navedene baze) te po potrebi putem sudskog registra i drugih baza podataka relevantnih komora i stručnih tijela ili provjerom drugih izvora, ovisno od slučaja do slučaja, o čemu je potrebno osigurati odgovarajući revizijski trag. Rezultati provjera evidentiraju se pomoću izlista sa stranica prethodno navedenih sustava koji se prilažu uz prateću kontrolnu listu za provjeru sukoba interesa.

U postupku odobravanja troškova u fazi provedbe projekta (provjera ZNS-a):

U okviru odobravanja troškova provode se provjere sukoba interesa prilikom kontrole provedenih nabava. Provjeru provode osobe zadužene za kontrolu nabava kod NT/PT-a. Za provjeru potencijalnog sukoba interesa između naručitelja i odabranog ponuditelja odnosno podugovaratelja osobe zadužene za kontrolu koriste sustav ARACHNE, Registar stvarnih vlasnika i Poslovna Hrvatska (poslovna.hr), (potrebno je izvršiti provjere u najmanje 2 od 3 navedene baze) te po potrebi sudski registar, baze podataka relevantnih komora i stručnih tijela ili provjerom drugih izvora, ovisno od slučaja do slučaja, o čemu je potrebno osigurati odgovarajući revizijski trag. Rezultati provjera evidentiraju se pomoću izlista sa stranica prethodno navedenih sustava koji se prilažu uz prateće kontrolne liste.

Prilikom provjere ispravnosti među-zahtjeva/završnog zahtjeva za nadoknadom sredstava nadležni službenik NT/PT-a provjerava je li provedena provjera postupka nabave i postojanje sukoba interesa te uzima u obzir rezultate provjere prilikom odobravanja troškova. O rezultatima provjere izvještava se u okviru prateće kontrolne liste.

**Provjera prijevare ili korupcije**

U postupku dodjele bespovratnih sredstava:

Članovi OOP-a te ostali sudionici postupka dodjele bespovratnih sredstava, dužni su u bilo kojem trenutku, bez odgode prijaviti sumnju na moguću **prijevaru i/ili korupciju** te o istom obavijestiti nadležna tijela. Posebno u fazi provjere prihvatljivosti projekta i aktivnosti, uzimajući u obzir i rezultate provjera prethodno provedenih faza dodjele, članovi OOP-a vode računa o postojanju sumnje na prijevaru i/ili korupciju.

U postupku odobravanja troškova u fazi provedbe projekta (provjera ZNS-a):

Sumnju na prijevaru ili korupciju prijavljuju zaposlenici NT/PT u postupku odobravanja troškova ako temeljem provedenih provjera dokumentacije i/ili provjera na licu mjesta, posebno uzimajući u obzir i znakove upozorenja na prijevarno postupanje/korupciju, primijete situacije koje ukazuju na sumnju na korupciju i/ili prijevaru. U okviru provjere provedenih nabava osobe zadužene za kontrolu nabava kod NT/PT-a dužne su voditi računa postoje li indikacije za prijevaru ili neke druge ozbiljne nepravilnosti.

Ovisno o fazi u kojoj su utvrđene i vrsti ozbiljne nepravilnosti, rezultiraju odbijanjem projektnog prijedloga prijavitelja, umanjenjem potraživanih troškova te pokretanjem kaznenih postupaka.

# **SREDSTVA ZA PROVEDBU NPOO**

Sredstva za provedbu reformi i ulaganja planiraju se u državnom proračunu u okviru aktivnosti NT-a. Za reforme i ulaganja koja se financiraju iz NPOO-a otvara se posebna aktivnost i koristi se izvor financiranja 581 Mehanizam za otpornost i oporavak. Ukoliko je dio troškova potrebno financirati iz nacionalnih sredstava, koristi se drugi odgovarajući izvor financiranja državnog proračuna.

Planiranje sredstava u državnom proračunu provodi se u skladu s uputama Ministarstva financija za izradu prijedloga državnog proračuna. Sredstva se planiraju u skladu sa dinamikom provedbe reformi i ulaganja.

# **IT SUSTAV eNPOO**

Za provedbu NPOO-a uspostavljen je IT sustav eNPOO u kojem su obuhvaćeni procesi od postupka dodjele bespovratnih sredstava, upravljanja ugovorima o bespovratnim sredstvima, podnošenje i odobravanje zahtjeva za nadoknadu sredstava (dalje: ZNS), izvještavanja o napretku ključnih etapa i ciljnih vrijednosti.

KT upravlja sustavom eNPOO i daje upute za njegovo korištenje.

Sva tijela uključena u provedbu NPOO-a, te korisnici projekata koriste eNPOO za aktivnosti svojoj nadležnosti. Za ulaganja za koje su dodjele bespovratnih sredstva pokrenuta prije uspostave eNPOO, podaci se unose nakon uspostave sustava i nastavljaju se pratiti kroz eNPOO.

U slučaju da eNPOO nije moguće koristiti podaci se dostavljanju elektronskom poštom.

# **DODJELA BESPOVRATNIH SREDSTAVA – KORISNICI NT**

Ulaganja i reforme NPOO-a odobrene su donošenjem Provedbene odluke Vijeća Europske unije o odobrenju ocjene Plana oporavka i otpornosti Republike Hrvatske u srpnju 2021.

NT dodjeljuje sredstva za ulaganja te utvrđuje kriterije za dodjelu sredstava, maksimalan iznos potpore, prihvatljive aktivnosti, prihvatljive prijavitelje i partnere, kao i način financiranja te pokazatelje ostvarenja.

Sredstva NPOO-a dodjeljuju se kroz izravnu dodjelu sredstava i pozive za dodjelu bespovratnih sredstava.

Izravna dodjela sredstava provodi se za projekte koji su definirani u NPOO-u i za projekte čiji su korisnici tijela NT.

Prilikom dodjele sredstava NT treba upoznati potencijalne korisnike o obvezi dostavljanja podatka za stvarne vlasnike korisnika i njegovih dobavljača, izvoditelja i podizvoditelja radova. Za obveznike unosa podataka u Registar stvarnih vlasnika koriste se podaci iz registra. Za dobavljače, izvoditelje i podizvoditelje izvan RH dostavlja se službeni dokument ili potvrda koji se u državi poslovnog nastana koristi za izvještavanje o stvarnim vlasnicima. Korisnici projekata prilikom provedbe postupaka nabave trebaju u natječajnoj dokumentaciji navesti obvezu dostave izvatka iz Registra stvarnih vlasnika za tvrtke RH, a za tvrtke izvan RH obvezu dostave službenog dokumenta ili potvrde koja se koristi za izvještavanje o stvarnim vlasnicima koja se koristi u zemlji iz koje tvrtke dolaze. Navedeno se odnosi na poglavlje 02, 03 i 04 ZNP-a, te je predmet relevantnih provjera opisanih u tim poglavljima.

Kada NT provodi projekte za koje je ujedno i krajnji korisnik, primjerice za reforme i ulaganja u Komponenti 2 *Javna, uprava, pravosuđe i državna imovina,* postupak odobravanja projekta i podnošenja ZNS-a provodi se po pojednostavljenoj proceduri.

Za navedene projekte nije potrebno donositi odluku o financiranju niti zaključivati ugovor o dodjeli bespovratnih sredstava unutar NT-a.

Za svaku reformu i ulaganje za koje je NT krajnji korisnik, NT će internom odlukom definirati proračun projekta, razdoblje provedbe te ciljne vrijednosti i ključne etape, sve u skladu s Provedbenom odlukom Vijeća i Operativnim aranžmanima.

Za tu potrebu u sustavu eNPOO se unose podaci u modul Poziv/Prijavni obrazac, te se u sustavu agregiraju podaci za ugovor o dodjeli bespovratnih sredstava, što su tehnički preduvjeti sustava da bi se moglo izvještavati o nastalim troškovima i napretku u ostvarenju ključnih etapa i ciljnih vrijednosti.

NT-i su dužni pridržavati se svih načela i pravila kao i svi ostali korisnici NPOO-a kako je propisano u Zajedničkim nacionalnim pravilima 03 Upravljanje ugovorima o bespovratnim sredstvima

NT-i mogu za provedbu reformi i ulaganja zaključivati ugovore sa međunarodnim institucijama, kao što je primjerice UNICEF, Svjetska banka i dr. i pri tome su dužni postupati po svim pravilima koja se primjenjuju za korištenje sredstava državnog proračuna.

NT-i provode projekte u skladu sa internim procedurama koje se koriste u pojedinom tijelu za provedbu postupaka nabave i provedbu projekata, te osiguravaju razdvajanje funkcija na temelju već uspostavljenog sustava unutarnjih financijskih kontrola za korištenje sredstava državnog proračuna.

NT plaća troškove nastale u provedbi projekta iz sredstva državnog proračuna koji su planirani u okviru aktivnosti NPOO-a.

NT podnosi ZNS u kojem prijavljuje sve nastale troškove u provedbi projekta, ostvarenim pokazateljima ključnih etapa i ciljnih vrijednosti, izvještava o ukupnom napretku u provedbi. Uz ZNS se prilaže sva relevantna dokumentacija kojom se potvrđuju nastali i plaćeni troškovi, podaci o dobavljačima, izvoditeljima i podizvoditeljima radova, uz izvod iz Registra stvarnih vlasnika. U slučajevima dobavljača, izvoditelja i podizvoditelja izvan RH, NT je dužan zatražiti i dostaviti službeni dokument ili potvrdu koji se u državi poslovnog nastana koristi za izvještavanje o stvarnim vlasnicima

ZNS potpisuje čelnik odnosno dužnosnik imenovan za provedbu reformi i ulaganja u nadležnosti NT-a.

U slučajevima kada su NT-i delegirali poslove PT-u, mogu zatražiti provjeru postupaka nabave i računa prije podnošenja ZNS-a u sustav eNPOO.

U ovom slučaju nije potrebno odobrenje ZNS-a kao kod ostalih korisnika, već se smatra odobrenim podnošenjem ZNS-a u sustav eNPOO.

ZNS-i po navedenim projektima su dio redovnih provjera NF-a i TR-a. Ukoliko se utvrdi da sredstva nisu pravilno utrošena primjenjuju se sva pravila o povratima kao i za ostale korisnike.

# **ULAGANJA ZA KOJE SU PROJEKTI UGOVORENI U OKVIRU OP KONKURETNOST I KOHEZIJA, FONDA SOLIDARNOSTI EU I OSTALIH FONDOVA**

U okviru NPOO-a financiraju se ulaganja za koja je dodjela bespovratnih sredstava, te ugovaranje projekta provedena po slijedećim pravilima:

* Zajedničkim nacionalnim pravilima za OP Konkurentnost i kohezija:
* **C1.2. R1-I2** *Poticanje energetske učinkovitosti, toplinarstva i obnovljivih izvora energije za dekarbonizaciju energetskog sektora*
* Zajedničkim nacionalnim pravilima za OP Konkurentnost i kohezija i nacionalnim pravilima ili nacionalnim pravilima:
* **C1.3. R1-I1** *Program razvoja javne odvodnje otpadnih voda*
* **C1.3. R1-I2** *Program razvoja javne vodoopskrbe*
* **C1.3. R1-I3** *Program smanjenja rizika od katastrofa*
* Zajedničkim nacionalnim pravilima za provedbu Fonda solidarnosti EU
* **C6.1. R1-I2** *Obnova zgrada oštećenih u potresu s energetskom obnovom*

Svi projekti koji su ugovoreni po navedenim pravilima nastavljaju provedbu u skladu sa zaključenim ugovorima o bespovratnim sredstvima.

Kako bi se osigurala usklađenost sa zahtjevima za korištenje sredstva iz Mehanizma za oporavak i otpornost, NT-i u suradnji s korisnicima sredstava dužni su provjeriti ispunjavanje pravila ne činjenja značajne štete, provjeriti dvostruko financiranje, te priložiti podatke o stvarnim vlasnicima u trenutku zaključivanja ugovora o dodjeli bespovratnih sredstava, te podatke o stvarnim vlasnicima svih dobavljača, izvoditelja i podizvoditelja.

Za podatke o stvarnim vlasnicima i dobavljača, izvoditelja i podizvoditelja iz Republike Hrvatske se koriste podaci iz Registra stvarnih vlasnika. Za podatke o stvarnim vlasnicima dobavljača, izvoditelja i podizvoditelja iz inozemstva dostavlja se jednakovrijedni dokument u njihovoj državi poslovnog nastana,

Također, NT mora osigurati da se provedbom projekata osigurava pravodobno ispunjavanje ključnih etapa i ciljnih vrijednosti utvrđenih na razini ulaganja.

Za projekte ugovorene u okviru **C1.2. R1-I2** *Poticanje energetske učinkovitosti, toplinarstva i obnovljivih izvora energije za dekarbonizaciju energetskog sektora* i **C1.3. R1-I1** *Program razvoja javne odvodnje otpadnih voda* korisnici nastavljaju podnositi ZNS-ove i izvještavaju o napretku u provedbi projekta kroz sustav eNPOO. NT-i provode postupke u skladu sa procedurama za NPOO.

Za projekte ugovorene u okviru **C6.1. R1-I2** *Obnova zgrada oštećenih u potresu s energetskom obnovom* projekti se nastavljaju provoditi prema zaključenim ugovorima o bespovratnim sredstvima i važećim pravilima za provedbu Fonda solidarnosti EU (dalje: FSEU) koje je donijelo Ministarstvo graditeljstva i državne imovine.

Korisnici projekata nastavljaju dostavljati ZNS-ove i izvješća o napretku projekta NT-ima, koja provode postupke verifikacija u skladu s pravilima za FSEU.

Za korištenje sredstva iz Mehanizma za oporavak i otpornost, NT-i dužni su osigurati redovito izvještavanje kroz sustav e-NPOO o nastalim troškovima i ostvarenju ključnih etapa i ciljnih vrijednosti. U sustav eNPOO unose se podaci o zaključenim ugovorima o dodjeli bespovratnih sredstava, zahtjevima za plaćanje, prilaže se prateća dokumentacija za nastale troškove i kontrolne liste o provedenim provjerama, ostvarenje pokazatelja na razini ugovora, izvještava se o ostvarenim ključne etape ciljne vrijednosti.

NT je dužan za ove projekte dostavljati sva izvješća KT-u i NF-u koja su predviđena procedurama NPOO.

U slučajevima u kojima se reforme i investicije iz Nacionalnog plana oporavka i otpornosti 2021.-2026. sufinanciraju sredstvima centraliziranih programa Unije (na primjer: Obzor Europa, Program Digitalna Europa, LIFE i dr.) ili sredstvima drugih programa međunarodne suradnje, odnosno drugim mehanizmima, programima i/ili instrumentima koje imaju centraliziranu provedbu ZNP se ne primjenjuju u cijelosti.

U slučajevima u kojima se prilikom provedbe navedenih programa već proveo poziv na kojem su sudjelovali hrvatski prijavitelji, te su nacionalne podnesene projektne prijave pozitivno ocijenjene odstupanje od pravila odnosi se na postupak izvještavanja i isplaćivanja, na način da nacionalni ugovor o sufinanciranju poštuje način ugovaranja, način i dinamiku izvještavanja i isplaćivanja te kategoriju troškova kako je definirano centraliziranim programom Unije ili drugim relevantnim izvorom.

Za korištenje sredstva iz Mehanizma za oporavak i otpornost, NT-i dužni su osigurati redovito izvještavanje kroz sustav e-NPOO o nastalim troškovima i ostvarenju ključnih etapa i ciljnih vrijednosti.

# **Pregled Programa Unije i nadležnih tijela za provedbu u RH**

|  |  |  |
| --- | --- | --- |
| **Programi Unije u financijskom razdoblju 2021.-2027.** | **Tijelo državne uprave nadležno za Program Unije u RH** | **Tijela uključena u provedbu Programa Unije u RH** |
| 1. | Kreativna Europa (*Creative Europe Programme)* | Ministarstvo kulture i medija | Hrvatski audiovizualni centar/ DKE – Ured MEDIA RH - nadležan za provedbu potprograma MEDIA |
| 2. | EU za zdravlje *(EU4Health Programme*) | Ministarstvo zdravstva | Hrvatski zavod za javno zdravstvo  |
| 3. | Obzor Europa (*Horizon Europe Programme)* | Ministarstvo znanosti i obrazovanja | Agencija za mobilnost i programe EU, Ministarstvo gospodarstva i održivog razvoja, Ministarstvo unutarnjih poslova, Hrvatska agencija za malo gospodarstvo, inovacije i investicije, Sveučilišni računski centar Sveučilišta u Zagrebu |
| 4. | Digitalna Europa (*Digital Europe Programme*) | Središnji državni ured za razvoj digitalnog društva | Ministarstvo gospodarstva i održivog razvoja |
| 5. | Program jedinstvenog tržišta*(Single Market Programme)* | Ministarstvo gospodarstva i održivog razvoja – za područja unutarnje tržište, zaštita potrošača, konkurentnost i normizacija | - |
| Ministarstvo poljoprivrede – za područja zdravlja životinja i bilja, dobrobiti životinja, sigurnosti hrane i hrane za životinje |
| Državni zavod za statistiku – za područje europske statistike |
|  6. | Građani, jednakost, prava i vrijednosti (*Citizens, Equality, Rights and Values Programme)* | Ured za udruge Vlade Republike Hrvatske | - |
| 7. | Pravosuđe *(Justice Programme)* | Ministarstvo pravosuđa i uprave | Ured za ljudska prava i prava nacionalnih manjina, Ured za ravnopravnost spolova, Ured pučke pravobraniteljice, Pravosudna akademija, Vrhovni sud, Hrvatski pravni centar, Centar za mirovne studije |
| 8. | Europske snage solidarnosti (*European Solidarity Corps Programme)* | Središnji državni ured za demografiju i mlade - za područje mladih | - |
| Agencija za mobilnost i programe EU – Nacionalna agencija/provedbeno tijelo  |
| 9. | Erasmus + *(Erasmus + Programme)*  | Ministarstvo znanosti i obrazovanja – za područje obrazovanja i osposobljavanja | Ministarstvo turizma i sporta - za područje sporta |
| Središnji državni ured za demografiju i mlade - za područje mladih |
| Agencija za mobilnost i programe EU –Nacionalna agencija/provedbeno tijelo  |
| 10. | Svemirski program Unije *(Union Space Programme)* | Ministarstvo znanosti i obrazovanja | Ministarstvo mora, prometa i infrastrukture - nadležni za Galileo  |
| 11. | LIFE *(LIFE Programme)* | Ministarstvo gospodarstva i održivog razvoja | - |
| 12. | Carina *(Customs Programme)*  | Ministarstvo financija – Carinska uprava | Ministarstvo financija – Carinska uprava |
| 13. | Fiscalis *(Fiscalis Programme)* | Ministarstvo financija – Porezna uprava | - |
| 14. | Program Unije za borbu protiv prijevara*(Union Anti Fraud Programme)* | Ministarstvo financija – Carinska uprava | Ministarstvo financija  |
| 15. | Mehanizam Unije za civilnu zaštitu *(Union Civil Protection Mechanism Programme)*  | Ministarstvo unutarnjih poslova  | - |
| 16. | Periklo IV *(Pericles IV Programme)* | Hrvatska narodna banka | - |

# **Znakovi upozorenja na ozbiljne nepravilnosti**

U nastavku je dan pregled znakova upozorenja na ozbiljne nepravilnosti koji predstavlja indikativan popis, a kojeg KT minimalno jednom godišnje ažurira i dostavlja na znanje svim tijelima uključenim u provedbu i praćenje NPOO-a.

Svi zaposlenici odnosno nadležni službenici koji provode poslove vezano za Dodjelu bespovratnih sredstava i Upravljanje ugovorima, moraju biti detaljno upoznati sa svim znakovima upozorenja. Također je potrebno da nadležni službenici, ali i rukovodeće razine svih uključenih institucija, budu upoznate sa sadržajima i odredbama sljedećih dokumenata:

1) Zakon o sprječavanju sukoba interesa [[1]](#footnote-1)

2) Strategija sprječavanja korupcije za razdoblje od 2021. do 2030. godine [[2]](#footnote-2)

3) Zakon o sprječavanju pranja novca i financiranja terorizma [[3]](#footnote-3)

4) Zakon o zaštiti prijavitelja nepravilnosti[[4]](#footnote-4)

**ODABIR PRIJAVITELJA**

|  |  |
| --- | --- |
| Sukob interesa unutar Odbora za odabir projekata (OOP) | Članovi OOP-a namjerno utječu na ocjenjivanje i odabir prijavitelja kako bi dali prednost određenom prijavitelju na način da mu se daje povlašteni tretman tijekom ocjenjivanja ili pritisaka na ostale članove OOP-a |
| Lažne izjave prijavitelja | Prijavitelji podnose lažne izjave u prijavi dovodeći OOP u zabludu da udovoljavaju općim i posebnim kriterijima prihvatljivosti u svrhu odabira njihovog projektnog prijedloga |
| Dvostruko financiranje | Prijava istog projekta kod nekoliko fondova EU-a i/ili država članica, bez izjave o prijavama na više izvora financiranja |

**PROVEDBA PROJEKTA**

**RIZICI JAVNE NABAVE**

|  |  |
| --- | --- |
| Neprijavljeni sukob interesa /davanje ili primanje mita | Favoriziranje određenog ponuditelja jer:- postoji neprijavljeni sukob interesa ili- je dano/primljeno mito. |
| Izbjegavanje potrebnog natjecateljskog postupka | Korisnik izbjegava natjecateljski postupak kako bi favorizirao određenog ponuditelja u dobivanju ili zadržavanju ugovora putem: - dijeljenje nabave ili;- neopravdane dodjele jednom ponuditelju ili;- neprovođenjem postupka nadmetanja ili;- nepravilnim produljenjem ugovora. |
| Manipulacija procesom natjecateljskog postupka | Favoriziranje određenog ponuditelja u natjecateljskom postupku putem:- namještene specifikacije ili;- objavljivanjem podataka ponude ili- manipulacije ponudama. |
| Ponuda tajnim udruživanjem | Ponuditelji manipuliraju natjecateljskim postupkom koji organizira korisnik kako bi dobili ugovor u dogovoru s drugim ponuditeljima ili utvrđivanjem lažnih ponuditelja:- nedopuštenim tajnim ponudama uključujući ponude međusobno povezanih tvrtki ili;- fantomskim pružateljem usluga. |
| Manjkavo određivanje cijene | Ponuditelj manipulira natjecateljskim postupkom ne navodeći određene troškove u svojoj ponudi |
| Manipulacija troškovima  | Izvođač nepravilno iskazuje troškove ili fakturama kako bi prekomjerno naplatio ili ponovno naplatio nastale troškove.- dvostruko potraživanje jednog izvođača ili;- lažne, previsoke ili dvostruke fakture. |
| Nedostavljanje ili zamjena proizvoda | Izvođači krše ugovorne uvjete neisporučivanjem ugovorenih proizvoda ili izmjenom i zamjenom proizvodima lošije kvalitete- zamjena proizvoda ili;- izostanak proizvoda ili neprovođenje operacije u skladu s ugovorom o dodjeli bespovratnih sredstava. |
| Izmjene i dopune postojećeg ugovora | Korisnik i izvođač mogu se tajno dogovoriti i izmijeniti postojeći ugovor dodavanjem povoljnijih uvjeta za treće strane do te mjere da prvobitna odluka iz postupka nabave više nije važeća. |

**RIZICI U ODNOSU NA TROŠKOVE NASTALE UNUTAR KORISNIKA ILI TREĆIH OSOBA**

|  |  |
| --- | --- |
| Precjenjivanje kvalitete ili aktivnosti osoblja | Izvođač namjerno prijavljuje precijenjenu kvalitetu osoblja ili aktivnosti kako bi ih potraživao kao prihvatljive troškove.- Nedostatno kvalificirana radna snaga ili;- neprecizan opis aktivnosti koje je izvršilo osoblje.  |
| Lažni troškovi rada | Korisnik svjesno potražuje lažne troškove rada za aktivnosti koje nisu izvršene ili nisu izvršene u skladu s ugovorom. |

**PLAĆANJA**

|  |  |
| --- | --- |
| Nepotpun/neprikladan postupak provjera troškova | Upravljanje provjerama možda neće pružiti odgovarajuće jamstvo izostanka prijevare, zbog nedostatka potrebnih vještina i resursa. |
| Sukob interesa unutar NT-a ili PT-a | Članovi NT-a ili PT-a mogu biti u sukobu interesa koji ima nepoželjan utjecaj na odobravanje plaćanja za određene korisnike.  |

**IZRAVNA NABAVA KADA SU PT/NT KORISNICI PROJEKATA**

|  |  |
| --- | --- |
| Izbjegavanje potrebnog natjecateljskog postupka / postupka nadmetanja | Član osoblja NT/PT-a izbjegava nužan natjecateljski postupak / postupak nadmetanja kako bi favorizirao određenog ponuditelja u dobivanju ili zadržavanju ugovora putem: - neprovođenja postupka javnog natječaja ili:- podijeljene nabave ili;- neopravdane dodjele jednom ponuditelju ili;- nepravilnim produljenjem ugovora. |
| Manipulacija natjecateljskim postupkom / postupkom nadmetanja | Član osoblja NT/PT-a favorizira ponuditelja u natjecateljskom postupku / postupku nadmetanja putem:- namještene specifikacije ili;- objavljivanjem podataka ponude ili- manipulacije ponudama. |
| Neprijavljeni sukob interesa ili davanja ili primanja mita  | Zaposlenik NT-a favorizira podnositelja/ponuditelja jer:- postoji neprijavljeni sukob interesa ili- je dano ili primljeno mito. |

# **PREGLED PROMJENA**

|  |  |  |  |
| --- | --- | --- | --- |
| **Broj verzije** | **Datum promjene (datum odobrenja)** | **Promijenjena poglavlja/odjeljci/postupci** | **Komentar (ako je primjenjivo)** |
| 2.0 | 7. travnja 2022. | Dopune na str. 6., 7., 8., 9., 11., 12., 13.Dodana poglavlja 8. i 9. |  |

1. Zakon o sprječavanju sukoba interesa (NN 143/21) [↑](#footnote-ref-1)
2. Strategija sprječavanja korupcije za razdoblje od 2021. do 2030. godine (NN 120/2021) [↑](#footnote-ref-2)
3. Zakon o sprječavanju pranja novca i financiranja terorizma (NN 108/17, 39/19) [↑](#footnote-ref-3)
4. Zakon o zaštiti prijavitelja nepravilnosti (NN 17/19) [↑](#footnote-ref-4)